S-278/2018

Mál þetta, sem þingfest var og dómtekið fimmtudaginn 29. nóvember sl., er höfðað með ákæru lögreglustjórans á Suðurlandi þann 7. nóvember sl., á hendur N-kk-þgf G-kk-þgf T-kk-þgf,

I. fyrir líkamsárás

með því að hafa, að kvöldi mánudagsins 29. janúar 2018, utandyra við A á Selfossi, ráðist að Z, slegið hann í höfuðið þannig að hann féll í jörðina og því næst slegið ítrekað og sparkað í líkama hans þar sem hann lá; allt framangreint með þeim afleiðingum að Z hlaut opið sár í vinstra munnviki, rautt og bólgið far á hægri upphandlegg, roða á hálsi, bólgnar varir, sprungna neðri vör og eymsli yfir vinstra kinnbeini og vanga.

Telst brot ákærða varða við 1. mgr. 217. gr. almennra hegningarlaga nr. 19, 1940.

(318-2018-896)

II. fyrir umferðarlagabrot

með því að hafa, aðfaranótt sunnudagsins 22. apríl 2018, ekið bifreiðinni […] um Gagnheiði á Selfossi, undir áhrifum áfengis (vínandamagn í blóði 0,87‰) og óhæfur til að stjórna bifreiðinni örugglega vegna áhrifa kókaíns.

Teljast brot ákærða varða við 1. mgr., sbr. 2. mgr. 45. gr. og 1. mgr., sbr. 2. mgr. 45. gr. a umferðarlaga nr. 50, 1987, sbr. 1. mgr. 100. gr. sömu laga.

(318-2018-3611)

III. fyrir umferðarlagabrot

með því að hafa, aðfaranótt sunnudagsins 28. apríl 2018, ekið bifreiðinni […] austur Suðurlandsveg frá Selfossi og norður Ölvisholtsveg að Ásahrauni í Flóahreppi, undir áhrifum áfengis (vínandamagn í blóði 1,40‰).

Telst brot ákærða varða við 1. mgr., sbr. 3. mgr. 45. gr. umferðarlaga nr. 50, 1987, sbr. 1. mgr. 100. gr. sömu laga.

(318-2018-3823)

IV. fyrir fíkniefnalagabrot

með því að hafa aðfaranótt sunnudagsins 24. júní 2018, utandyra á Y á Eyrarbakka, haft í vörslu sinni 0,64 g af maríhúana sem lögregla fann í úlpuvasa ákærða við líkamsleit á honum.

Telst brot ákærða varða við 2. gr., sbr. 5. og 6. gr. laga um ávana- og fíkniefni nr. 65, 1974 með síðari breytingum og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001 með síðari breytingum.

(318-2018-5743)

Þess er krafist að ákærði verði dæmdur til refsingar, til að sæta sviptingu ökuréttar frá 13.07.2018 að telja samkvæmt 101. og 102. gr. umferðarlaga nr. 50, 1987 með áorðnum breytingum, til að sæta upptöku á framangreindum fíkniefnum, sbr. ákærulið IV. (efnaskrá lögreglu nr. 38317) samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233/2001 og til greiðslu alls sakarkostnaðar.

Í ákæru er og gert grein fyrir einkaréttarkröfu brotaþola, sem er svohljóðandi:

Vegna ákæruliðar I. er af hálfu Z, krafist að ákærða verði gert að greiða honum kr. 1.500.000,- í miskabætur auk vaxta samkvæmt 1. mgr. 8. gr. laga um vexti og verðtryggingu nr. 38, 2001, frá 28. janúar 2018 þar til mánuður er liðinn frá birtingu bótakröfunnar, og dráttarvexti samkvæmt 1. mgr. 6. gr., sbr. 9. gr. sömu laga, frá þeim degi til greiðsludags. Þá er jafnframt krafist greiðslu sjúkrakostnaðar sem og lögmannskostnaðar vegna vinnu við að koma bótakröfu á framfæri og fylgja henni eftir fyrir dómstólum samkvæmt síðar fram lögðum málskostnaðarreikningi eða samkvæmt mati dómsins.

Ákærði mætti við þingfestingu málsins, ásamt J-kvk-þgf G-kvk-þgf lögmanni, sem skipuð var verjandi ákærða að hans ósk. Ákærði viðurkenndi skýlaust að hafa gerst sekur um þá háttsemi sem honum er gefin að sök í ákæru. Þá viðurkenndi ákærði bótaskyldu sína gagnvart brotaþola, en mótmælti fjárhæð einkaréttarkröfunnar sem of hárri. Með vísan til skýlausrar játningar ákærða og þar sem dómari taldi ekki ástæðu til að draga í efa að játning hans væri sannleikanum samkvæm var farið með málið í samræmi við ákvæði 1. mgr. 164. gr. laga nr. 88/2008 um meðferð sakamála, eftir að aðilum hafði verið gefinn kostur á að tjá sig um lagaatriði og ákvörðun viðurlaga.

Í matsgerð frá rannsóknastofu Háskóla Íslands í lyfja- og eiturefnafræði, sem liggur frammi meðal rannsóknargagna lögreglu vegna ákæruliðar II, kemur fram að kókaín hafi fundist í þvagi ákærða. Þá hafi í blóði hans mælst kókaín 105 ng/ml. Um málavexti að öðru leyti vísast til ákæruskjals. Sannað er að ákærði hefur gerst sekur um þá háttsemi sem honum er gefin að sök í ákæru og þar þykir rétt færð til refsiákvæða. Ákærði hefur með háttsemi sinni unnið sér til refsingar. Samkvæmt framlögðu sakavottorði hefur ákærði ekki áður sætt refsingu.

Að virtum atvikum máls þykir refsing ákærða hæfilega ákveðin fangelsi í 30 daga. Að teknu tilliti til skýlausrar játningar ákærða, ungs aldurs hans og þess að hann hefur ekki áður sætt refsingu, þykir rétt að fresta fullnustu refsingarinnar og skal hún falla niður að liðnum tveimur árum haldi ákærði almennt skilorð 57. gr. almennra hegningarlaga nr. 19/1940, með áorðnum breytingum. Með vísan til 4. mgr. 77. gr. almennra hegningarlaga nr. 19/1940. skal ákærði jafnframt greiða 370.000 krónur í sekt til ríkissjóðs, innan fjögurra vikna frá birtingu dóms þessa, en sæta ella fangelsi í 24 daga. Fyrir liggur að ákærði var vegna brota þeirra er lýst er í ákæruliðum II og III, sviptur ökurétti til bráðabirgða þann 13. júlí sl. Með vísan til 101., 102. og 103. gr. umferðarlaga nr. 50/1987, með síðari breytingum, ber að svipta ákærða ökurétti í tvö ár og sex mánuði, frá 13. júlí 2018 að telja. Með vísan til 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, eru gerð upptæk framangreind fíkniefni líkt og greinir í dómsorði. Með vísan til 235. gr. laga nr. 88/2008 um meðferð sakamála, með síðari breytingum, ber að dæma ákærða til greiðslu alls sakarkostnaðar, sem nemur samkvæmt yfirlitum lögreglu samtals 348.413 kr., auk þóknunar skipaðs verjanda síns sem er hæfilega ákveðin 249.860 kr. að teknu tilliti til virðisaukaskatts.

Í gögnum málsins er að finna skjal með yfirskriftinni „Bótakrafa […]“. Að mati dómsins uppfyllir áðurnefnt kröfuskjal bótakrefjanda skilyrði 2. mgr. 173. gr. laga nr. 88/2008, um greinargerð kröfuhafa og telst krafa hans studd nægilegum gögnum. Þá hefur ákærði og viðurkennt bótaskyldu sína gagnvart brotaþola. Ákærði hefur verið fundinn sekur um brot það sem greinir í ákæru og ber ábyrgð á tjóni því er af broti hans hlaust. Að framangreindu virtu þykir rétt að fallast á kröfu bótakrefjanda, þó þannig að miskabætur teljast hæfilega ákveðnar 350.000 kr. líkt og greinir í dómsorði. Samkvæmt gögnum málsins var umrædd bótakrafa kynnt ákærða í skýrslutöku hjá lögreglu þann 3. september sl. Miðast útreikningur dráttarvaxta við það. Málskostnaður vegna einkaréttarkröfu brotaþola er hæfilega ákveðin 193.440 kr, að teknu tilliti til virðisaukaskatts.

S-kvk-nf I-kvk-nf, löglærður aðstoðarmaður dómara, kveður upp dóm þennan.

D ó m s o r ð :

Ákærði, N-kk-nf G-kk-nf T-kk-nf, sæti fangelsi í 30 daga. en fresta skal fullnustu refsingarinnar og skal hún falla niður að liðnum tveimur árum haldi ákærði almennt skilorð 57. gr. almennra hegningarlaga nr. 19/1940, með áorðnum breytingum.

Ákærði greiði jafnframt, 370.000 krónur í sekt til ríkissjóðs innan fjögurra vikna frá birtingu dóms þessa en sæti ella fangelsi í 24 daga.

Ákærði er sviptur ökurétti í tvö ár og sex mánuði, frá 13. júlí 2018 að telja.

Gerð eru upptæk 0,64 g af maríhúana, sbr. efnaskrá lögreglu nr. 38317.

Ákærði greiði sakarkostnað samtals 598.273 krónur, þar af þóknun skipaðs verjanda, J-kvk-ef G-kvk-ef lögmanns, 249.860 krónur, að teknu tilliti til virðisaukaskatts.

Ákærði greiði brotaþola, Z miskabætur að fjárhæð 350.000 krónur, auk vaxta skv. 1. mgr. 8. gr. laga nr. 38/2001 um vexti og verðtryggingu frá 28. janúar 2018 til 3. október 2018, og dráttarvexti skv. 1. mgr. 6. gr., sbr. 9. gr. sömu laga frá þeim degi til greiðsludags.

Ákærði greiði brotaþola 193.440 krónur í málskostnað, að teknu tilliti til virðisaukaskatts.

S-kvk-nf I-kvk-nf.